‘আপনার গল্প লেখার গল্প শুনতে চাই’ আবদারটি জানাতেই বড় অসহায় মনে হলো শওকত আলীকে। ‘আমার যে কিছুই মনে নেই।’ বললাম, ‘দেখুন না মনে করে।’ তিনি বললেন, ‘লাভ হবে না। কিছুই মনে থাকে না আমার।’ বলেই স্বাভাবিক হয়ে গেলেন; কিন্তু আমি আর মাহবুব রেজা আমরা দুজন বড় অসহায় বোধ করি। বাংলাদেশের সাহিত্যের অন্যতম এক সেরা গল্পকারের গল্প লেখার প্রেক্ষাপট, তিনি কীভাবে এলেন এই গল্প লেখার জগতে, কীভাবে গল্পের চরিত্রগুলো পেলেন, বিষয়বস্ত্তকে কীভাবে টেনে বের করে আনলেন শিল্পের পারদে, নিজের গল্পগুলো সম্পর্কে তাঁর নিজস্ব মূল্যায়নই বা কী অথবা বাংলাদেশের ছোটগল্পচর্চাকে তিনি কীভাবে দেখেন – এসব বিষয় অজানাই থেকে যাবে! তাঁর দৃষ্টিভঙ্গি থেকে আমরা কোনো বিশ্লেষণই পাবো না!